Fl-okkażjoni ta' Jum l-Ilsien Malti: Ilsien Pajjiżi Fost l-ilsna kollha, ja lsien pajjiżi, isbaħ u bħalek jien ma narax; ruħi mingħajrek bħal fomm imbikkem li jrid jitkellem u ma jistax. Għani f'faqartek, kbir fi ċkunitek, taqbel ma' qalbi, taqbel mal-ħsieb; bik fuq xufftejja il-mewt għad nara tad-dinja l-oħra tiftaħli l-bieb, Int li tfakkarni fi żmien tfuliti mita ma' sħabi kont jien immur naqbez niġġerra, nilgħab u ninbex, jew għal xi bejta nitla' ma' sur; Int li tfakkarni kemm Malta kienet dari msemmija ma' kullimkien, sakemm marbuta baqgħet ma' ġmielek, sakemm ħassruha in-nies u ż-żmien. Fik jiġri ħsiebi jekk xbejba tagħżaq b'xi libsa mqattgħa tperper mar-riħ nara u mid-daqqa li tat l-imgħażqa nikxef il-qawwa ta' dak id-driegħ. Fik jiġri ħsiebi jekk f'xatt il-baħar mixħut fuq blata nilmaħ daqqiet bħal qrun tal-fidda għaddej il-qamar jiddi u jitkellem mas-sħab u s-skiet. Leħnek jien nisma' jekk rasu mmejla fuq tarf ta' fergħa jgħanni tal-bejt, iktar jekk jidwi, jingħi f'widnejja il-biki, Malta, li dejjem bkejt. Fost l-ilsna kollha, ja lsieni pajjiżi, isbaħ u bħalek jien ma narax; ruħi mingħajrek bħal fomm imbikkem li jrid jitkellem u ma jistax. Għalik jien Malti, u bajda u ħamra dik il-bandiera u nsellem jien; int nisel tajtni kbir u qalbieni, ħsieb u qalb lilek nagħti flimkien.
Ilsien Pajjiżi